b'\n_START_ARTICLE_\nVelika nagrada San Marina 1988\n_START_SECTION_\nKvalifikacije\n_START_PARAGRAPH_\nMcLarna sta zasedla prvo vrsto, Ayrton Senna pred Alainom Prostom, v drugo vrsto sta se uvrstila Nelson Piquet in Alessandro Nannini, do desetega mesta pa so se zvrstili \xc5\xa1e Gerhard Berger, Riccardo Patrese, Eddie Cheever, Thierry Boutsen, Ivan Capelli in Michele Alboreto.\n_START_SECTION_\nDirka\n_START_PARAGRAPH_\nAlboretu je v ogrevalnem krogu ugasnil motor, zato je moral \xc5\xa1tartati iz za\xc4\x8delja \xc5\xa1tartne vrste. Ayrton Senna je na \xc5\xa1tartu povedel, medtem ko je Alain Prost zaradi te\xc5\xbeav z motorjem \xc5\xa1tartal slabo in padel na \xc5\xa1esto mesto. Sicer se mu je kmalu uspelo prebiti nazaj na drugo mesto, vodilnega Senno mu ni uspelo povsem ujeti. Ve\xc4\x8dino dirke je Brazilec dr\xc5\xbeal razliko med \xc5\xa1estimi in desetimi sekundami, le proti koncu dirke je dovolil Prostu, ki je v triinpetdesetem krogu postavil tudi najhitrej\xc5\xa1i krog dirke, da se mu je nekoliko pribli\xc5\xbeal, a to je bilo dale\xc4\x8d premalo, da bi ga lahko resno ogrozil. Nekaj \xc4\x8dasa je tretje mesto dr\xc5\xbeal Nigel Mansell, ki pa je v dvain\xc5\xa1tiridesetem krogu odstopil zaradi okvare motorja. Tretje mesto je tako \xc5\xbee s krogom zaostanka za zmagovalcem osvojil Piquet z zelo malo goriva, za \xc4\x8detrto mesto pa je ve\xc4\x8dji del dirke potekal tesen boj v katerega so bili udele\xc5\xbeeni Nannini, ki je padel na sedmo mesto po rahlem tr\xc4\x8denju z Piquetom, Patrese, Berger in Boutsen, na koncu je \xc4\x8detrto mesto osvojil Boutsen, peto Berger in \xc5\xa1esto Nannini.'